Britiske mediekjendiser må i retten for snoking
En ankedomstol i London avviste fredag kravet fra de fem om at saken må henlegges og nektet dem også å bringe saken inn for Storbritannias høyesterett. Alle fem nektet for å ha stått bak ulovlig avlytting av en rekke personers telefonsvarere i årene fra 2000 til 2006. De argumenterte med at det ikke kunne være ulovlig å lytte til beskjeder på svarere etter at den egentlige mottakeren først hadde lyttet til dem, noe ankedomstolen ikke ville være med på. - Det knytter seg ingen juridisk usikkerhet til siktelsen, sa dommeren. Rebekah Brooks var redaktør for søndagsavisen News of The World, som i sin tid var Storbritannias mest solgte avis. Den ble lagt ned i juli 2011 etter at det ble avslørt hvilke metoder redaktørene og journalistene brukte da de laget sine skandaleoppslag. Andy Coulson tok over etter Rebekah Brooks i News of the World og ble senere mediesjef for Storbritannias statsminister David Cameron. Han måtte gå av etter avsløringene, som ble en politisk belastning for statsministeren.
De britiske mediekjendisene Rebekah Brooks og Andy Coulson unngår ikke tiltale for telefonsnoking. De og tre andre må møte for retten og svare for sine arbeidsmetoder.